Președintele PNL, Nicolae Ciucă, a anunțat că partidul său sprijină antreprenorii care pornesc o afacere de la zero. El a subliniat că definirea unei microîntreprinderi prin pragul de 500.000 euro al cifrei de afaceri anuale este esențială pentru a permite unei companii să se dezvolte.
Liderul PNL a explicat ce se întâmplă în cazul în care aprobarea celei de-a treia cereri de plată din PNRR este condiționată de modificarea acestui prag. Nicolae Ciucă a spus că, în această situație, este necesar să se inițieze noi discuții tehnice cu Comisia Europeană.
PNL sprijină antreprenorii care pornesc o afacere de la zero
Președintele PNL a menționat că, în calitate de reprezentant al clasei de mijloc și al mediului privat, partidul pe care îl conduce sprijină antreprenorii care pornesc o afacere de la zero.
"Definirea unei microîntreprinderi prin pragul de 500.000 euro al cifrei de afaceri anuale este esenţială pentru a permite unei companii să crească.
Dacă aprobarea celei de-a treia cereri de plată din PNRR depinde de modificarea acestui prag, înseamnă că se impun noi discuţii tehnice cu Comisia Europeană", spune preşedintele PNL pe Facebook.
Blocarea creșterii taxelor în acest an
Nicolae Ciucă subliniază că "sufocarea afacerilor mici printr-un regim de taxare care le limitează capacitatea de dezvoltare încalcă dreptul la libera inițiativă în economie".
El a precizat că parlamentarii liberali au introdus în legea bugetului de stat pentru 2024 un amendament. Acesta care blochează creșterea taxelor în acest an.
"Vom susține microîntreprinderile și pe viitor, pentru că respingem penalizarea fiscală a unei companii pe criteriul cifrei de afaceri, adaugă Ciucă.
Nicolae Ciucă a enumerat cele 10 motive pentru susținerea IMM-urilor
El a enumerat ulterior cele 10 motive pentru care liberalii susțin microîntreprinderile. Acestea sunt:
1. Impozitarea scăzută a microîntreprinderilor a stimulat apetitul pentru afaceri al românilor. Acest regim fiscal a crescut numărul total de firme. Cifra de afaceri a celor aproape 500.000 de microîntreprinderi a fost la finalul anului fiscal 2022 de peste 270 de miliarde lei.
2. Mulţi români din diaspora s-au întors acasă pentru că România a devenit foarte competitivă fiscal.
3. Fiscalitatea relaxată a permis ca micii antreprenori să se dezvolte în vremurile grele.
4. Impozitarea de 1% a crescut capitalul românesc, care a intrat în zone de piaţă unde nu exista o ofertă competitivă. Acum, mulţi români simt că munca lor este plătită pe merit.
5. Microîntreprinderile au acces mai greu la finanţare, dar regimul fiscal permisiv le lasă banii prin care pot creşte organic, fără împrumuturi.
6. Evaziunea a scăzut masiv în rândul microîntreprinderilor. Plata unui impozit mic este de preferat unor probleme judiciare mari.
7. Comunităţile mici se dezvoltă după apariţia microîntreprinderilor. Antreprenoriatul din mediul rural şi oraşele mici a demonstrat că aici se poate face profit şi crea locuri de muncă.
8. Microîntreprinderile au generat 1,2 milioane de locuri de muncă, pentru că au reuşit să pătrundă în localităţi de care marile companii nu erau interesate. Ele aduc flexibilitate pe piaţa muncii, redefinind relaţiile dintre angajat şi angajator într-un cadru fiscal mai avantajos.
9. Birocraţia contabilă a scăzut simţitor, ca urmare a regimului fiscal permisiv, care a simplificat relaţia microîntreprinderilor cu ANAF.
10. Rezilienţa economică a României a crescut, prin flexibilitatea şi adaptabilitatea specifice microîntreprinderilor în faţa provocărilor pieţei.